პატრიოტთა ბანაკი

პატრიოტთა ბანაკი, ასევე საერთაშორისო ახალგაზრდული ბანაკი „პატრიოტი“ — ქართული საზაფხულო ბანაკი მოზარდებისთვის, რომელიც ფინანსდება სახელმწიფოს მიერ. პროგრამა შემუშავდა 2005 წლიდან, საქართველოს პრეზიდენტის მიხეილ სააკაშვილის განკარგულების საფუძველზე. „პატრიოტის“ ამოქმედებით საქართველოს სხვადასხვა რეგიონში ახალგაზრდებისთვის საბანაკო სისტემა დაინერგა.

საქართველოს პრეზიდენტის 2005 წლის 7 მაისის #345 განკარგულებით შეიქმნა პროგრამა „პატრიოტი“. პროგრამა მიზნად ისახავს ახალგაზრდებში ჯანსაღი ცხოვრების წესის დამკვიდრებას, პატრიოტული სულისკვეთების ამაღლებას, არაფორმალური განათლების ხელშეწყობასა და ახალგაზრდობის სფეროში საერთაშორისო თანამშრომლობის გაღრმავებას. 2005-2010 წლებში პროგრამას საქართველოს კულტურის, ძეგლთა დაცვის და სპორტის სამინისტრო ახორციელებდა. საქართველოს მთავრობაში მომხდარი სტრუქტურული ცვლილებების შედეგად, 2010 წლის ივნისში შეიქმნა ახალი უწყება – სპორტისა და ახალგაზრდობის საქმეთა სამინისტრო. სწორედ ეს უწყება გახდა პროგრამა „პატრიოტზე“  პასუხისმგებელი ორგანო.

„პატრიოტის“ ფარგლებში საქართველოს მასშტაბით (ლაგოდეხი, ბაზალეთი, წყალტუბო, ბაკურიანი, ვარციხე, ხელვაჩაური, სქური, საგარეჯო, განმუხური, ყვავილნარი, კოდორი, შაორი, ანაკლია) შეიქმნა საზაფხულო ბანაკები, სადაც ახალგაზრდებს საშუალება ჰქონდათ გაეცნოთ თანატოლები სხვა რეგიონებიდან, გამოევლინათ საკუთარი ინტელექტუალური, შემოქმედებითი და ფიზიკური შესაძლებლობები. კულტურათაშორისი დიალოგის განვითარების მიზნით „პატრიოტის“ ორგანიზატორებმა 2010 წელს პროგრამაში უცხო ქვეყნების ახალგაზრდები ჩართეს.

პროგრამაში მონაწილეობა
„პატრიოტში“ მონაწილეობენ 15-დან 23 წლამდე წარჩინებული და სოციალურად დაუცველი მოსწავლე-ახალგაზრდები საქართველოს რეგიონებიდან და საზღვარგარეთ მცხოვრები ქართული სათვისტომოებიდან.
„პატრიოტში” ახალგაზრდების მონაწილეობა ნაკადებით მიმდინარეობს, ნაკადში მოხვედრილი ახალგაზრდების ბანაკში ყოფნის დრო 10-11 დღით განისაზღვრება.

ცხოვრება ბანაკში
ბანაკებში ცხოვრება წინასწარგანსაზღვრული დღის განრიგით მიმდინარეობს, რომლითაც რეგულირდება ბანაკის ცხოვრების თითოეული დღე. განრიგში შედის სამჯერადი კვება, სხვადასხვა სპორტული და გასართობი, კულტურულ-შემეცნებითი ღონისძიებები, ტრეინინგ-სემინარები აქტუალურ თემაზე, ლაშქრობები და ექსკურსიები ისტორიულ და კულტურული ძეგლების დასათვალიერებლად. პროგრამის მონაწილეებს ურიგდებათ სპეციალურად შეკერილი ფორმები - ჟილეტები, მაისურები და კეპები.

„პატრიოტის“ განვითარება
2005 წელს პროგრამაში 15 000 მოსწავლე-ახალგაზრდა მონაწილეობდა. ბანაკები მოწყობილი იყო ლაგოდეხში, ბაზალეთში, ბაკურიანში, წყალტუბოსა და ვარციხეში.

2006 წელს პროგრამაში 30 000 ახალგაზრდამ მიიღო მონაწილეობა როგორც საქართველოს რეგიონებიდან, ისე საზღვარგარეთის ქვეყნებიდან (ირანი, თურქეთი, აზერბაიჯანი, სომხეთი). ასევე, ბანაკებში სამაჩაბლოსა და აფხაზეთის ომის ვეტერანთა და ომში დაღუპულ მებრძოლთა შვილებმა (500-მა მოზარდმა) დაისვენეს.

2007 წელს პროგრამა განხორციელდა ლაგოდეხში, საგარეჯოში, ვარციხეში, ბაზალეთში, კოდორში, განმუხურში, სქურსა და ყვავილნარში. მასში მონაწილეობდა 30 000 ახალგაზრდა. 2008 წელს ბანაკებში დაისვენა 10 000-მა, 2009 წელს 7000-მა, ხოლო 2010 წელს – 3000-მა ახალგაზრდამ.

2005-2010 წლებში ახალგაზრდული საზაფხულო ბანაკები საქართველოს სხვადასხვა რეგიონებში იხსნებოდა, იცვლებოდა და იხვეწებოდა მათი ინფრასტრუქტურა, ცხოვრების პირობები. თუკი, 2005-2006 წელს „პატრიოტის“ საზაფხულო ბანაკები საველე პირობებში ხორციელდებოდა, 2007-2009 წლებში აშენდა ხის კოტეჯები, 2010 წელს კი შეიქმნა ევროპული სტანდარტების შესაბამისი საერთაშორისო მასშტაბის ბანაკი „ანაკლია“.

ანაკლიის ბანაკი
„ანაკლიის“ პატრიოტული ბანაკი არის სასტუმროს ტიპის 3-სართულიანი კომპლექსი, რომელიც ერთ ნაკადზე 300-მდე ახალგაზრდას მასპინძლობს. ბანაკის ტერიტორიაზე განთავსებულია სასადილო კომპლექსი, ბუნგალო, ამფითეატრი, ფეხბურთის, ფრენბურთის, კალათბურთის, ქვიშის ფეხბურთისა და ფრენბურთის მოედნები. 2010 წელს „ანაკლიის“ პატრიოტულ ბანაკში სულ 3000-მდე ახალგაზრდამ მიიღო მონაწილეობა. საქართველოს სხვადასხვა რეგიონის ახალგაზრდებთან ერთად პროგრამაში მონაწილეობა მიიღო 392-მა ბელარუსმა, 114-მა მოლდოველმა, 100-მა სომხეთის რესპუბლიკისა და 100-მა ქართული სათვისტომოს მოსწავლე-ახალგაზრდამ.საერთაშორისო ახალგაზრდული ბანაკი „პატრიოტი“ 

სქოლიო

კატეგორია:საქართველოს საზაფხულო ბანაკები